Çarçewa tehqîqatê Kobanê de Hemsereka DBPyî ya ê çaxî Sebahate Tuncel û Wekîla HDPyî ya ê çaxî Aysele Tugluk bi rayîrê SEGBÎSî Zîndanê Kandira de  îfade da. Tugluke û Tuncele îfadeyan ra dima sewqê Mehkemeya Cezaya Sulhe ya Anqara bîyî û hetê mehkeme ra ameyî tepiştene.
Hemsereka verêne ya KCDyî û Hemhetkara Verêne ya HDPyî Aysele Tugluk 2018 de bi îdîaya 'endamîya rêxistine' çarçewa tehqîqatê KCDyî de amebî tepiştene û ci rê cezaya zîndanî ya 10 serran dîyabî.
Hemsereka verêne ya DPByî Sebahate Tuncel zî bi îdîaya 'endamîya rêxistine' û 'propagandaya rêxistine' ameye hukmkerdene û ci rê cezaya zîndanî ya 15 serran dîyaye. La dima bire ameye temyîzkerdene. Hukmkerdişê Tuncele dewam keno. Tuncele 6ê teşrîna peyêne ya 2016î de wexto ke tepişîyayîşê wekîlanê HDPyî protesto kerdêne amebî destbendkerdene û tepiştene.
